Bylmoorde: Hof hoor oor elektriese omheiningCharl Rabie, eienaar van Energized Fencing. Foto: Catherine Rice/ANA ŉ Getuie vir die verdediging in die moordverhoor van die 22-jarige Henri van Breda, het Dinsdag aan die Wes-Kaapse hooggeregshof gesê jy hoef nie ŉ deskundige te wees om oor ŉ elektriese omheining te kom nie. Charl Rabie, eienaar van Energized Fencing, het getuig dat die maklikste manier sou wees om ŉ leer te gebruik om oor die heining te kom. Hy het aan die hof gesê daar bestaan ŉ wanpersepsie dat indien jy ŉ elektriese omheining om jou eiendom het, is jy heeltemal veilig, maar dit is nie die geval nie. Volgens Rabie kan hy insien dat dit moontlik is om verby die elektriese omheining te kom wat om die De Zalze-veiligheidslandgoed in Stellenbosch, waar die Van Breda-gesin gewoon het, aangebring is. “Indien ŉ persoon toegang wil verkry, moet hy net seker maak die aard- en die lewendige draad maak nie vir langer as drie sekondes kontak nie,” het hy gesê. Susan Galloway, senior staatsaanklaer, het egter aan die hof beklemtoon dat Rabie se maatskappy nie die landgoed se elektriese omheining aangebring of onderhou het nie. Twee veiligheidsbeamptes wat vroeër in die verhoor getuig het, het ook getuig dat die elektriese omheining die aand van die bylmoorde getoets was en dat dit in ŉ werkende toestand was. ŉ Bok is op beeldmateriaal naby die heining gesien, maar daar was niks vreemd of ongewoon daaraan nie, het Galloway gesê. Vroeër Dinsdag het ŉ voormalige buurvrou van die Van Breda-gesin getuig sy het geen geluide uit die huis hoor kom die aand van 26 Januarie 2016 nie. Annelize Taljaard, ook ŉ getuie vir die verdediging, het getuig sy is ŉ ligte slaper, maar sy het nie daardie aand wakker geword nie. Sy het gesê klank trek ver op die landgoed en sy sou beslis gehoor het indien mense gelag of ŉ partytjie gehou het. Sy het egter nie harde houe, hulpkrete, ŉ aanvaller wat lag of Teresa Van Breda se stem gehoor nie. Annelize Taljaard. Foto: Catherine Rice/ANA Megan Blows, staatsaanklaer, het gesê hierdie was Henri se bewerings in sy pleitverduideliking, ŉ “ongetoetste weergawe” van wat daardie aand gebeur het. Stephanie Op’t Hof, nog een van die bure, het vroeër in die verhoor getuig sy het daardie aand harde mansstemme gehoor wat tussen 22:00 en middernag rusie gemaak het. Sy het gesê haar huis was baie nader aan die Van Breda’s se huis as Taljaard sŉ, omdat dit reg oorkant mekaar was met geen ander geboue tussenin nie. Van Breda beweer ŉ inbreker, gewapen met ŉ mes en ŉ byl, het sy ma, Teresa, pa, Martin, en broer, Rudi aangeval en vermoor. Sy suster, Marli, is ook aangeval en het ernstige breinbeserings in die aanval opgedoen. Sy het sedertdien teruggekeer skool toe, maar ly aan geheueverlies en kan geen van die gebeure van die tragiese aand onthou nie. Van Breda beweer sy gesin het reeds gaan slaap toe hy badkamer toe gegaan en harde kapgeluide gehoor het. Hy beweer hy het die deur oopgemaak en ŉ persoon in die donker gesien wat Rudi met ŉ byl aangeval het. “Ek het om hulp geskree en gehoop iemand sal hoor.” Hy beweer verder sy pa het in die kamer ingekom en na die aanvaller gegryp. “Die aanvaller het gelag. Ek het toe my ma se stem gehoor wat vra, ‘Wat gaan aan?’.” Taljaard beweer sy het niks van die bogenoemde gehoor nie. Lees alle vorige berigte oor Henri van Breda op Maroela Media.